Mit dr Lengsemmi gaats natürli nüd erscht bim Läse aa: Schu ds Uufsetze vumne mundartige Teggscht gaat weniger hantli as öppis Hochtüütsches. Und wäme sich nüd pschtändig versiit, gchiit mä prompt wider irgendwo ine: Schu wirt usem Felsblogg ä Felsbogg und usem Huldeli äs Hudeli. Fascht uumügli ischs ja au, sich im Dialäggt gschwindweidli öppis z notiere, we  mä das bim Schrift­tüütsche mindischtens früener nuch mit Schtenografiere gmacht hätt. Uunischt Si chäntet säge, we mä äs Biieli, ä Pejass oder äs Leuemüüli uf diä Art söl uufschriibe und drnaa wider chänne läse.